Vermeende renosterstropers in hof | Maroela Media
Sewe verdagtes wat in hegtenis geneem is vir vermeende renosterstropery nadat die polisie ŉ wenk ontvang het, het Dinsdag in ŉ hof in Noordwes verskyn.
Lt.kol. Adele Myburgh, woordvoerder van die polisie, het gesê dié sewe, tussen 32 en 55 jaar oud, het in die Taung-landdroshof verskyn. Een van die verdagtes is op borgtog met spesifieke voorwaarde vrygelaat aangesien sy ŉ operasie moet ondergaan, het Myburgh gesê.
Die ander ses verdagtes sal op 22 Mei weer in die hof verskyn wanneer hulle na verwagting om borgtog sal aansoek doen.
Die verdagtes is op 13 Mei vasgetrek tydens ŉ misdaadintelligensiegedrewe operasie toe beamptes van verskillende polisie-eenhede inligting opgevolg het oor vermeende renosterstroping wat op ŉ wildsplaas naby Mokopong sou plaasvind.
“Tydens die operasie is ŉ verdagte VW Polo met vier insittendes daarin naby Morokweng voorgekeer en deursoek. Die vier mense in die voertuig is in hegtenis geneem,” hy sy gesê.
Verdere ondersoek het die span na ŉ woning in Dry Harts gelei waar ŉ Toyota-bakkie in ŉ erf geparkeer gestaan het, het Myburgh gesê. Drie verdagtes is by dié woning in hegtenis geneem nadat daar ŉ vuurwapen-knaldemper, ammunisie, ŉ jaggeweer en messe in die bakkie aangetref is.
Die verdagtes staan tereg op aanklagte van die besit van ŉ onwettige vuurwapen en ammunisie asook sameswering om ŉ misdaad te pleeg.